
APSTIPRINĀTS
ar Jelgavas novada pašvaldības izpilddirektora 
 2026.gada 4.septembra rīkojumu Nr.JNP/3-8/26/417


Jelgavas novada pašvaldības Centrālās pārvaldes 
auditora – finanšu analītiķa amata konkursa nolikums


1. Šis nolikums nosaka Jelgavas novada Centrālās pārvaldes auditora-finanšu analītiķa atklāta amata konkursa (turpmāk – konkurss) izsludināšanas un norises kārtību.

2. Jelgavas novada pašvaldības tīmekļvietnē www.jelgavasnovads.lv, Nodarbinātības valsts aģentūras CV un vakanču portālā publicē sludinājumu par to, ka Jelgavas novada pašvaldība izsludina konkursu uz Jelgavas novada Centrālās pārvaldes auditora-finanšu analītiķa amatu. 

3. Pretendentu pieteikšanās un nepieciešamo dokumentu iesniegšanas termiņš – 20 dienu laikā kopš sludinājuma publicēšanas Jelgavas novada pašvaldības tīmekļvietnē www.jelgavasnovads.lv.

4. Ar konkursa nolikumu var iepazīties Jelgavas novada pašvaldības tīmekļvietnē www.jelgavasnovads.lv

5. Galvenie amata pienākumi:
5.1. veikt auditus pašvaldības iestādēs, struktūrvienībās un kapitālsabiedrībās, sniedzot neatkarīgu vērtējumu par auditējamo vienību darbības likumību, finanšu un citu resursu lietderīgu un tiesisku izmantošanu; 
5.2. apkopot audita rezultātus, sagatavot rakstiskus konstatējumus, secinājumus, ieteikumus;
5.3. veikt pašvaldības budžeta izdevumu izlietojuma pārbaudi un analīzi, novērtējot to atbilstību apstiprinātajam budžetam un izlietojuma lietderību;
5.4. veikt kapitālsabiedrību finanšu pārskatu analīzi.

6. Pretendentiem jāatbilst šādām prasībām:
6.1. augstākā izglītība ekonomikas, finanšu, vadības, tiesību jomā vai augstākā izglītība kādā citā sociālo zinātņu nozarē;
6.2. vismaz 2 gadu darba pieredze audita, ekonomikas, finanšu vai grāmatvedības jomā;
6.3. prasme analizēt un apkopot daudzpusīgu, sarežģītu informāciju;
6.4. spēja lietišķi un profesionāli komunicēt gan mutiski, gan rakstiski valsts valodā;
6.5. spēja izdarīt objektīvus un pamatotus secinājumus;
6.6. ļoti labas iemaņas (pieredzējuša lietotāja līmenī)  darbā ar MS Office programmām (word, excel) un prezentāciju veidošanas un datu vizualizācijas programmām (Power Point, Canva, u.c.).

7. Pretendenti noteiktajā termiņā nosūta uz e-pastu personals@jelgavasnovads.lv (ar norādi “Auditora-finanšu analītiķa amata konkursam”):
7.1. profesionālās darbības aprakstu (CV);
7.2. izglītību apliecinoša dokumenta kopiju;
7.3. motivācijas vēstuli.

8. Pretendentu atbilstību nolikumā izvirzītajām prasībām izvērtē ar izpilddirektora rīkojumu izveidota komisija.

9. Konkursa komisijas priekšsēdētājs sasauc konkursa komisijas sēdes, nosakot to norises vietu un laiku, kā arī vada konkursa komisijas sēdes. 

10. Konkurss tiek organizēts divās kārtās:
10.1. konkursa pirmajā kārtā konkursa komisija izvērtē pretendentu pieteikumus un iesniegtos dokumentus un uz konkursa otro kārtu uzaicina pretendentus, kas atbilst nolikuma 6.1. un 6.2. punktā izvirzītajām prasībām, ko apliecina iesniegtie dokumenti;
10.2. konkursa otrā kārta sastāv no intervijas:
10.2.1. darba intervijas laikā pretendenti Konkursa komisijai raksturo savu līdzšinējo darba pieredzi, izglītību, kvalifikāciju, motivāciju strādāt amatā, kā arī atbild uz konkursa komisijas locekļu jautājumiem;
10.2.2. lai izvērtētu amata pretendentu atbilstību šī nolikuma 6.3.- 6.6. punktā izvirzītajām prasībām, konkursa komisijas locekļi darba intervijas laikā uzdod pretendentiem jautājumus, kas attiecas uz paredzētā darba veikšanu un pretendenta piemērotību šim darbam, ievērojot Darba likumā noteiktos ierobežojumus;
10.2.3. konkursa otrajā kārtā intervijā katrs komisijas loceklis individuāli vērtē amata pretendentu un piešķir punktus augošā secībā no 1 līdz 5. Kopējais pretendenta vērtējums tiek iegūts, summējot visu komisijas locekļu individuālo vērtējumu. Pamatojoties uz minēto vērtējumu, nosaka, kurš no amata pretendentiem ir saņēmis augstāko novērtējumu.

11. Ja otrajā kārtā vairāki pretendenti ieguvuši vienādu vērtējumu, Komisija organizē papildu atlases kārtu, nosakot tās kārtību un termiņu.

12. Pēc noslēdzošās kārtas rezultātu apkopošanas konkursa komisija izvēlas izvirzītajām prasībām atbilstošāko amata pretendentu, ja tas sasniedzis vismaz 70 % no kopvērtējumā maksimālā iespējamā punktu skaita.

13. Ja neviens pretendents nav sasniedzis 70% no kopvērtējumā maksimālā iespējamā punktu skaita, komisija ir tiesīga noslēgt konkursu bez rezultāta un rosināt organizēt atkārtotu amata konkursu.


